
הכנסת השמונה עשרה





נוסח לא מתוקן

מושב שלישי

פרוטוקול 

מישיבת ועדת הכספים

יום שני, כ"ג  בתמוז התשע"א (25 ביולי 2011), שעה 11:40

סדר היום:

צו תעריף המכס והפטורים ומס קניה על טובין (תיקון מס' 4), התשע"א-2011 (סלילי עיבוי מסוימים למכונות מיזוג אוויר המיוחדים לרכב מנועי)

נכחו:

חברי הוועדה:

משה גפני- היו"ר

שי חרמש

מוזמנים:

קובי בוזו, כלכלן, המחלקה הכלכלית, רשות המסים, משרד האוצר

עו"ד מני הסה, עוזר ראשי ליועץ המשפטי, רשות המסים, משרד האוצר

תומר גרנט, מהנדס מכונות, רשות המסים, משרד האוצר

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ
צו תעריף המכס והפטורים ומס קניה על טובין (תיקון מס' 4), התשע"א-2011 (סלילי עיבוי מסוימים למכונות מיזוג אוויר המיוחדים לרכב מנועי)

היו"ר משה גפני:


אני פותח את ישיבת ועדת הכספים. על סדר היום צו תעריף המכס והפטורים ומס קניה על טובין (תיקון מס' 4), התשע"א-2011 (סלילי עיבוי מסוימים למכונות מיזוג אוויר המיוחדים לרכב מנועי).


מי מציג את הנושא?

קובי בוזו:

אני. קובי בוזו, רשות המסים. 

היו"ר משה גפני:


חבר כבוד בוועדת הכספים.

קובי בוזו:

יש לנו שני נושאים בצו תעריף המכס. הנושא הראשון הוא מכסים מזכוכית שהיו פטורים ממכס רק כשהיה להם אישור ממנכ"ל משרד התעשייה. מכסים לסירים מזכוכית מחוסמת היו פטורים ממכס רק אם הם יובאו באישור מנכ"ל משרד התעשייה. מפעל שייצר סירים פנה אלינו בשנת 1993 וביקש פטור ממכס על מכסים מזכוכית. אז היה על זה מכס של כ-15 אחוזים. 

היו"ר משה גפני:


מכסים של סירים?

קובי בוזו:

המכסים של הסירים. כן. 

היו"ר משה גפני:


למה מייבאים? אין כאן בארץ?

קובי בוזו:

כנראה שאז לא היה ומשרד התעשייה נתן לו פטור אבל הפטור היה רק באישור של מנכ"ל משרד התעשייה. כשאנחנו עשינו עכשיו בדיקה על כל תעריף המכס, ראינו שיש שם כל מיני פרטים שלא משתמשים בהם. למשל הפרט הזה כבר עשר שנים לא היה בו שימוש. לכן הוא סתם מופיע.

היו"ר משה גפני:


אתם רוצים לבטל אותו.

קובי בוזו:

אנחנו רוצים לבטל את זה.

היו"ר משה גפני:


יש למישהו התנגדות? שי, אתה מבין בסירים?

שי חרמש:

לא. אפשר להצביע אם זה טוב להם. 

היו"ר משה גפני:


אתה חשבת שאני פעם אטפל בדברים כאלה? אפילו עליך לא חשבת את זה.

שי חרמש:

נכון. על מכסים מזכוכית.

קובי בוזו:

זה הנושא הראשון.

היו"ר משה גפני:


זרחיה, אם אני כתב של "דה מרקר", כותרת ראשית: חברי ועדת הכספים עסוקים במכסים מזכוכית. יש מצוקת דיור ובעיות עם הקוטג' ועם הרפתנים, וועדת הכספים עוסקת במכסים מזכוכית.


אם כן, אתם רוצים לבטל את זה.

קובי בוזו:

כן.

היו"ר משה גפני:


התברר שעשר שנים לא היה יבוא.

קובי בוזו:

לא היה יבוא.

היו"ר משה גפני:


בסדר. מה עוד יש לנו?

קובי בוזו:

הדבר השני הוא סלילי עיבוי למזגנים ברכב מנועי. המדיניות שלנו, של מיסי הקניה, היא להטיל על כל חלקי החילוף לרכב מס בשיעור אחיד של 12 אחוזים ו-60 אחוזים כך שהמס האפקטיבי הוא 19.2 אחוזים.

שי חרמש:

יש ייצור מקומי?

קובי בוזו:

של סלילי עיבוי? 

שי חרמש:

אני לא יודע מה זה, אבל יש ייצור מקומי?

קובי בוזו:

מן הסתם נראה לי שכן כי אלה חלקים של מזגנים.

שי חרמש:

אם יש ייצור מקומי, אני בעד. אם אין ייצור מקומי, אני מניח שזה מוצר בטיחותי כי מיזוג אוויר ברכב הוא חלק ממרכיב בטיחות.

קובי בוזו:

אני אסביר. כל המרכיבים לרכב, אתה יכול להגיד שהם חלקים בטיחותיים. המזגן כולו חייב במס קניה. כל החלקים של המזגן חייבים במס קניה ויש לנו פרט מיוחד. בחלקים שמפורטים שם, אלה מזגנים שחייבים במס קניה, כתוב סלילי עיבוי ולא כתוב מעבה. יש לנו חשש שיבואנים יבואו ויאמרו שהם מביאים מעבה ולא סליל עיבוי וישימו את זה בפרט של מעבה ושם למעשה יתחיל ויכוח בין המכס לבינינו כאשר הוא יבוא ויגיד שזה פטור ואנחנו נגיד שזה סליל עיבוי והוא חייב במס. כדי למנוע את הוויכוח הזה, אנחנו רוצים שתהיה אחידות והכל יהיה חייב במס אחיד.


זאת הסיבה בגינה באנו לכאן.

היו"ר משה גפני:


שי, בסדר?

שי חרמש:

בסדר.

היו"ר משה גפני:

אנחנו מצביעים על אישור צו תעריף המכס והפטורים ומס קניה על טובין (תיקון מס' 4), התשע"א-2011 (סלילי עיבוי מסוימים למכונות מיזוג אוויר המיוחדים לרכב מנועי).

ה צ ב ע ה

הצו אושר פה אחד

הצו אושר.

שגית אפיק:


הצו הזה כפוף לאישור מליאה.

היו"ר משה גפני:


בסדר. נביא את זה למליאה. אני לא יודע מה יהיה במליאה. תודה רבה. 

שי חרמש:

תוכל להסביר את זה במליאה.

היו"ר משה גפני:


כן, אני אוכל להסביר את זה במליאה כמו שיכולתי להסביר את זה כאן. אני מודה לכם על הדיון המאוד מעניין שהיה כאן בעניין הזה. נביא את זה בעזרת השם למליאה. תודה רבה, הישיבה נעולה.

הישיבה ננעלה בשעה 11:45

